
CATHY WILLIAMS

Farlig fristelse

Oversatt av Siv Rekve

SØSKNENE STOWE


Søsken med familiehemmeligheter i bagasjen finner kjærligheten på uventede og idylliske steder. Dette er tredje del i miniserien Søsknene Stowe.

Cathy Williams husker at hun leste Harlequin-bøker som tenåring, og nå som hun skriver dem, er hun fremdeles en fan. For henne er ingenting bedre enn å skape romantiske historier og engasjerende plott, og hver eneste bok er et nytt eventyr. Cathy bor i London, og de tre døtrene hennes – Charlotte, Olivia og Emma – har alltid vært, og fortsetter å være, den største inspirasjonen hennes.


1

Hvor var hun?

James lente seg bakover i stolen med føttene på pulten og hendene bak hodet og skulte mørkt på kontordøren, som hadde blitt smelt igjen for bare noen minutter siden.

Smelt var kanskje en underdrivelse. Han var overrasket over at den fremdeles hang på hengslene. Naomi, nå hans ekskjæreste, hadde stormet rasende ut av kontoret hans. Stemmen kunne knust glass. Hele kontoret måtte ha fulgt med. Han mistenkte at de hadde lagt fra seg alle arbeidsoppgaver for å dissekere det de hadde hørt, og han ville utvilsomt bli pepret med spørsmål så snart han kom ut av kontoret.

Det var definitivt noen ulemper ved å være sjef med en «åpen dør, si hva du mener»-politikk, avgjorde han. Et miljø med unge datagenier som nøt den uformelle, toppmoderne arbeidsplassen, hadde fostret åpenhjertige ansatte som ikke ville nøle med å stille spørsmål om Naomis plutselige avreise, tenkte han dystert. Hvem kunne motstå en god sladder om en kvinne med en avskjedsreplikk om at «han ikke hadde hørt det siste om dette»?

Akkurat nå trengte han at hans rolige, fattede sekretær ga resten av dagen en viss normalitet, men hvor var hun i nødens stund?

Mobiltelefonen ringte. Han så at det var Naomi og avgjorde at videre samtale ville være nytteløst – selv om han visste at hun ikke var typen til å godta noe uten å kny. Han hadde ingen interesse av å fortsette samtalen. Og han var ikke interessert i noen forsoning. Forholdet var over, og han måtte innrømme at han hadde oversett et problem der.

Han hadde trodd at de bare hadde det morsomt sammen. Han hadde antatt at hun tenkte det samme. Hun hadde snakket om karrieren som catwalkmodell og hvordan det ville være det perfekte springbrettet inn i motedesign. Hun hadde hevdet at hun var en karrierekvinne som ikke hadde tid til noe varig. Hun hadde vist ham skisser for en kolleksjon av fritidsklær og vært selve symbolet på uavhengighet, så hvem kunne klandre ham da han hadde spurt om hun ville bli med ham til brorens bryllup på Hawaii?

De skulle tilbringe noen dager i Karibia fordi han ville inngå en avtale med et lovende nyetablert selskap på Barbados. Hun hadde fått frie tøyler til å velge det femstjerners hotellet hun ønsket, og hun kunne gjøre alt hun ønsket på dagtid mens han jobbet, og så kunne de ha nettene for seg selv. Han ville selvfølgelig bare få gjort det innledende arbeidet. Den endelige avtalen ville kreve hans pålitelige assistent, så det måtte foregå i London, men han kunne få fortgang i prosessen. Så kunne de reise rundt på de forskjellige øyene på Hawaii før bryllupet.

Det hadde virket fornuftig, og han ville ha sluppet å gå i Maxʼ bryllup alene. Han hadde ikke noe imot at folk giftet seg, selv om han knapt hadde kommet seg over sjokket over at hans innbitte ungkarsbror snakket lyrisk om gleden ved ekteskapet. Men som et resultat av egen erfaring – og erfaringen til noen av vennene som hadde kastet seg inn i ekteskapet altfor unge, bare for å angre noen år senere – var forpliktelser og alt det medførte, noe han ikke ville binde seg til. Derfor hadde tanken på å være forlover og ungkar i brorens bryllup fylt ham med en viss frykt. Han hadde vært i fem brylluper de siste seks årene. Og var det bare noe han innbilte seg, eller fikk alle ledige kvinner i brylluper drysset et slags stjernestøv over seg som plutselig fikk dem til å ønske å forelske seg og storme ned midtgangen? Å dra dit med Naomi ville være den enkleste måten å forsikre seg om at han ikke ble mål for dem på, hadde han tenkt. Som han visste Naomi hva forhold handlet om. Ingen forpliktelser. Bare to voksne som nøt hverandre.

Men han hadde tatt feil.

James snøftet, men ble spart for ytterligere frustrasjon av en bestemt banking på døren før den ble skjøvet opp.

«På tide.» Han fjernet føttene fra pulten og satte seg opp da Ellie ga ham en kopp kaffe – sterk, svart og uten sukker. Hun var tankeleser.

*

«På tide?»

Ellie så på sin karismatiske, sexy sjef og undertrykte det vanlige gyset som kilte gjennom henne hver gang hun så ham.

Hun hadde jobbet for James Stowe i tre år, og han hadde fremdeles en irriterende virkning på henne, selv om hun alltid hadde klart å skjule den under en rolig, profesjonell fasade. Hun var ikke dum. Hun visste at en ubeleilig tiltrekning bare var et plagsomt blaff som lett kunne skyves bort, for Ellie var fornuftig nok til å forstå at det som tiltrakk henne var motsetningen. Hennes råsexy sjef var smart, ikke redd for å ta sjanser og hadde et kjærlighetsliv som fikk henne til å grøsse. Og hun hadde sett noen av kvinnene han var sammen med, og muligheten for at han skulle bli tiltrukket av henne, var like søkt som at en løve skulle bli tiltrukket av en mus.

Det var et miljø der kleskoden var avslappet, og den unge staben på rundt tretti talentfulle ansatte brente bort overflødig energi på bordtennisbordet, dartskiven eller i et av «debattrommene» der de kunne utveksle ideer. Men Ellie kledde seg alltid i fornuftige drakter og flate sko, og hvis hun hadde overflødig energi, brukte hun den i det lokale svømmebassenget en gang i uken.

Der sjefen hennes var utrolig smart og likefram på en måte som noen ganger gjorde henne svimmel, var Ellie det motsatte, og hun trodde at det var grunnen til at de jobbet så bra sammen.

«Hvor har du vært?»

Ellie satte seg rolig ned i skinnstolen foran pulten hans. Hun så ned på nettbrettet som hun hadde tatt med seg slik hun alltid gjorde, for å ta notater om et fjell av viktige e-poster han ønsket at hun skulle ta seg av.

«Hos tannlegen», sa hun kort. Misfornøyde blå øyne møtte hennes rolige grå, og hun kjempet for ikke å rødme.

Han var så vakker at det nesten var syndig. Håret var tykt og kastanjebrunt. Ansiktstrekkene var meislede, nesen rett og munnen full av sensuelle løfter. Noen ganger tidlig om morgenen, når tankene hadde en tendens til å fly, dukket et bilde av ham opp i hodet, og hun nøt den tabu gleden ved å tenke på alfahannen på 1,87 med en skjødesløs eleganse som fikk hoder til å snu seg.

I dagens kalde lys trengte slike tanker seg selvfølgelig ikke inn, og hvis de gjorde det, var det lett å dempe dem, for enhver kvinne kunne unnskyldes for å føle seg litt varm i nærvær av en mann som ham.

«Fortalte du meg at du ikke ville være tilbake før …» Han så demonstrativt på Rolexen sin. « … halv to?»

«Selvfølgelig. Jeg sendte også en e-post for å minne deg på det for et par dager siden. Jeg kan skrive den ut …»

«Ikke nødvendig», knurret James og viftet bort forslaget. «Jeg antar du har hørt hva som skjedde?» Han ventet ikke på svaret. «Dette kontoret er et arnested for sladder. Jeg antar at noen grep tak i deg idet du kom inn døren? Ga deg alle detaljer om dramaet som utfoldet seg i ditt fravær? Og som ikke ville ha skjedd hvis du satt ved pulten din istedenfor i en tannlegestol! Hvordan går det med tannen forresten?»

«Tannen er ok. Takk for at du spør.»

«Så …»

«Trish nevnte at det var en … hendelse med … kjæresten din», innrømte Ellie.

«En hendelse?»

«Det er ikke min sak», sa Ellie diplomatisk.

Selv om han var sladrespaltenes yndling og ble fotografert nærmest ukentlig med en av sine kvinner klistret til siden, beskyttet han sitt fristed på kontoret. Kjærester hadde ingen adgang innenfor de hellige veggene i den ombygde fabrikken i Shoreditch som huset noen av landets skarpeste datahjerner, og deres motstykker med forretningssans.

Ellie grøsset av tanken på hvilken mottakelse Naomi hadde fått, og visste at det påfølgende dramaet hadde fått blodet hans til å koke.

De ansatte visste at han ikke trodde på langsiktige forhold. Selv om nesten alle ansatte følte seg komfortable med å spørre ham om den siste modellen han datet, var han faktisk bemerkelsesverdig taus om privatlivet sitt. Han svarte akkurat nok til å tilfredsstille nysgjerrigheten, men hvem visste egentlig hva som motiverte en mann så negativt innstilt til å slå seg til ro?

Ellie, som aldri stilte spørsmål, lurte på om hun var den eneste som merket den tilbakeholdenheten – at han aldri virkelig delte noe om seg selv.

Gjorde han det med noen?

Hun innså at hun virkelig var nysgjerrig på krangelen med Naomi, men la lokk på følelsen. Nysgjerrighet på sjefen ville ødelegge arbeidsforholdet og ville være altfor utfordrende for sjelefreden hennes.

«Det hele kunne vært unngått», knurret han og overså hennes mangel på kommentarer med nonchalansen til noen som var vant til et lydhørt publikum. «Naomi burde ha visst bedre enn å dukke opp på arbeidsplassen min. Jeg har alltid gjort det veldig klart at fornøyelser er én ting, og arbeid noe helt annet, og at de to ikke skal blandes. Slutt å stirre på det nettbrettet som om det kommer til å redde deg fra å sitte her.»

Ellie så opp. «Jeg trodde du ønsket avtalen med Neco Systems ordnet lynraskt i tilfelle noen andre prøvde å snappe dem opp. Jeg har satt opp kontrakten og tenkte vi kunne gå gjennom den før jeg sender den til deg.»

«Hvis du hadde vært på plass, ville du ha eskortert henne ut. Taktfullt.»

«Det er ikke min jobb å håndtere kjærestene dine, og hvorfor ville jeg ha eskortert henne ut?»

«Du vet at jeg ikke møter kvinner her med mindre de jobber for meg.»

Ellie ga opp håpet om at nettbrettet skulle redde henne fra en samtale hun både ønsket og ikke ønsket å ha. Det føltes helt feil å ha en privat samtale med sjefen. Men det som virkelig skremte henne, var elementet av spenning som lå i det. Han var så dyktig, så rastløs, så dominerende.

En del av henne lurte på hva som ville skje hvis hun tillot seg å bli trukket inn i malstrømmen av hans overveldende personlighet, men innerst inne hadde hun alltid visst at det aldri ville komme noe bra ut av det.

Hun ønsket ikke å snakke om kvinnene hans. Hun ønsket å holde alt på et høflig, overflatisk nivå. Hun ønsket ikke at noe skulle forstyrre det rolige livet hennes. I altfor mange år hadde hun taklet kaos og forvirring i privatlivet, og hun ønsket ikke mer av det fra en annen kilde. Og når det gjaldt James, visste hun at grensene mellom sjef og sekretær lett kunne viskes ut. Han ville ikke merke det, men det ville hun.

Hun likte denne jobben, og hun trengte definitivt pengene, og hun skulle ikke sette noe av det på spill ved å krysse de selvpålagte grensene.

«Kanskje du ikke gjorde det klart nok», sa Ellie vagt.

Naomi hadde vært på scenen i nesten fem måneder, noe som var en slags rekord for ham. Kanskje den stakkars kvinnen hadde trodd at det utgjorde en slik forpliktelse de fleste kvinner søkte i et forhold, og at det å dukke opp på arbeidsplassen hans dermed ikke ville resultere i den spanske inkvisisjonen.

«Selvfølgelig gjorde jeg det krystallklart.» Han så vantro på henne, som om hun plutselig hadde begynt å snakke et fremmed språk, og hun gjengjeldte blikket med sin vanlige ro. «Si hva du tenker, Ellie. Jeg kan se tannhjulene jobbe, så spytt ut istedenfor å sitte der i demonstrativ taushet.»

Ellie ga opp. Han kunne være flyktig … energisk på en måte som fikk de fleste til å føle at de sto fast i den sakte filen selv om de kjørte så raskt de kunne. Og det var noen ganger hun hadde måttet gli inn i bakgrunnen når han eksploderte over en persons inkompetanse.

Men humøret hans hadde aldri gått ut over henne. Han gikk på tå rundt henne, respekterte grensene mellom dem, og hun mistenkte at han, etter en lang rekke utilfredsstillende sekretærer før henne, gjorde sitt ytterste for å beskytte arbeidsforholdet deres. Han hadde undertrykt tilbøyeligheten til å diskutere privatlivet hennes. Den naturlige tendensen til å provosere og presse grenser hadde blitt dempet i møte med hennes tause motstand.

Ellie var reservert av natur. Det var ironisk at hun hadde begynt å jobbe i et miljø som fostret overstrømmende glede. James hadde rekruttert med omtanke, og satt sammen et team av tretti ansatte som smeltet perfekt sammen. Nerdete, men med selvtillit, dyktige og ikke redd for å kjempe for å bli hørt, men samtidig smarte nok til å vite når de skulle gi seg. Og uansett hvor høylytte de ble, var de selvfølgelig veldig lojale overfor sin briljante leder. På den tiden hun hadde jobbet her, hadde ingen drømt om å slutte.

Blant den håndplukkede gjengen var Ellie den eneste som holdt seg for seg selv. Hun kunne ikke huske en eneste gang hun hadde opplevd deres frigjorte glede. Som enebarn hadde hun blitt elsket, men dullet med. Foreldrene hadde fått henne sent i livet, etter at de hadde prøvd i mange år, og de hadde vært nølende til å la henne gjøre noe som kunne utsette henne for risiko.

De hadde vært en enhet på tre til faren døde da hun var seksten, og etter det hadde det rolige, forutsigbare livet forandret seg. Familiedagene og ferier i Wales var borte. Det samme var brettspill på vinteren, og foreldrene satt ikke bekymret oppe og ventet på at hun skulle komme hjem når hun var ute med venner.

Derimot hadde moren brutt sammen, og Ellie måtte raskt bli voksen. Fra hun var seksten til hun var tjue hadde livet hennes blitt satt på vent. Universitetsdrømmene hadde blitt lagt på hyllen. Hun hadde kommet seg gjennom skolen, men all fritid hadde blitt brukt på å redde moren.

Som par hadde foreldrene vært sterke, men når den ene halvparten hadde blitt fjernet – i farens tilfelle bare fire måneder etter kreftdiagnosen – hadde strukturen kollapset helt. Uten Robbie Thompson hadde moren mistet styringen. Først hadde hun trukket seg inn i seg selv, og så hadde hun blitt avhengig av alkohol for å takle dagene.

Når hun så tilbake, forundret Ellie seg over at hun hadde kommet seg gjennom skolen, men hun hadde klart det. Hun hadde tatt farvel med drømmen om å bli arkitekt og hadde istedenfor investert talentet sitt i å lære alt som var verdt å vite om datasystemer. Og hele tiden hadde hun fortsatt å passe på moren, lokke henne ut av alkoholavhengigheten. De var nå på et punkt der moren var relativt stabil, selv om to mindre hjerteinfarkt hadde gjort henne til en skygge av den kvinnen hun en gang hadde vært.

Huset hadde blitt solgt og nok penger skrapt sammen til å finne et lite sted ved kysten, men depresjonen fulgte henne, og når Ellie tenkte på det, ønsket hun bare å gråte.

Erfaringen hadde gjort henne vaktsom, og hun beskyttet privatlivet og var nøye med aldri å ta noe for gitt. Trygghet og stabilitet var de to tingene hun trengte mest, for forvirring og uforutsigbarhet hadde vært skremmende.

Nå brøt James den usagte regelen mellom dem og så utfordrende på henne, ville at hun skulle åpne seg og fortelle hva hun tenkte. Hun var fristet, for hun hadde sterke følelser om temaet.

«Jeg har ikke meninger om hva du gjør utenfor jobben», sa hun lavt.

«Jo, det har du.»

Blikkene deres møttes, og han smilte og slappet synlig av.

«Var det en grunn til at hun kom hit?» spurte Ellie til slutt, og han trakk på skuldrene og nikket mot salongen der han underholdt gjester.

«La oss slappe av litt. Det har vært litt av en dag, og vi er ikke halvveis enda. Hodet mitt er ikke helt på plass.»

«Du er sjefen», sa Ellie, og han rynket pannen.

«Ja. Du jobber for meg, men en gang iblant er det ok å ta av den profesjonelle hatten og slutte å skjule deg bak glassveggen din.»

Ellie rødmet. Hun senket blikket, men følte en avslørende puls hoppe i halsen. Hun var intenst oppmerksom på at han reiste seg, skjøv stolen bakover og gikk mot salongen.

«Og legg fra deg nettbrettet», beordret han. Han la seg på sofaen med lukkede øyne. «Fortell hva du tenker», sa han. «Få det ut. Tro meg, du vil føle deg bedre da.»

Ellie var smart nok til å innse hva som forgikk. For en gangs skyld hadde han vært i en situasjon han ikke hadde kontroll over. Naomi hadde dukket opp, laget en scene og etterlatt ham irritabel og med behov for å blåse ut. Jo mer hun prøvde å trekke seg unna, desto mer ville han egge henne til å reagere. For en gangs skyld var hun i skuddlinjen, og den raskeste måten å komme tilbake til normalen på, ville være å gi etter.

«Kanskje Naomi trodde at du ikke ville fly i taket fordi hun dukket opp her.» Ellie hadde satt seg i en av stolene, og hun så på ham der han lå på sofaen med hendene foldet bak hodet mens han så på henne. «Dere har tross alt vært sammen ganske lenge …»

«En håndfull måneder.»

«Det er rekord for deg», sa Ellie, litt irritert over at hun ble tvunget til dette. Et lite opprør begynte å vokse i henne, en liten stemme sa at hvis han ville høre hva hun mente, kunne hun like gjerne gi ham det han ønsket.

James smilte avslappet. «Det er sant. Du er et styrkemiddel, Eleanor Thompson – 1,70 høy, tjuefire år og et mysterium etter å ha jobbet for meg i tre år. Hvorfor er det slik at du vet hvor lenge jeg har vært sammen med Naomi, mens jeg ikke engang vet om du har en kjæreste? Har du det?» Han lo. «Du trenger ikke å svare, Ellie. Jeg vet allerede at svaret vil være at det ikke er min sak, og det har du selvfølgelig helt rett i.»

Ellie stivnet. Munterheten i stemmen fikk den lille, opprørske stemmen til å stige. Innbilte han seg at hun ikke hadde følelser? At hun var kjedelig? Når han sa at hun var et mysterium, var det definitivt ikke med en tone som antydet at hun var fengslende.

«Det betyr ingenting om du har en liste med regler for kvinner», sa hun rolig. «De fleste kvinner forventer ikke å stå foran eksekusjonspelotongen hvis de gjør den tabben å besøke selskapet der partneren jobber. Jeg vet at du nok har fortalt henne hva som er lov og ikke i forholdet, men …»

Hun stoppet. Visste hun egentlig noe om forhold? Veldig lite. Men hun visste hva hun ville ønske og ikke ønske i en ideell verden, og det var definitivt ikke en mann som hadde en regelbok med hva som var tillatt og ikke.

Hjertet hennes hamret da blikkene deres møttes, og hun kjente en viss tilfredshet over å ha sagt hva hun mente – nedtonet selvfølgelig, for grenselinjene hindret henne i å si hva hun virkelig mente.

Det hun virkelig tenkte, var at James Stowe var altfor smart, altfor kjekk og altfor karismatisk for sitt eget beste. I den hensynsløse dataverdenen var han i toppen, og nå som han utvidet til å investere i lønnsomme teknologiske oppstartsbedrifter, var han på vei til å kreve kronen.

Kvinner flokket seg rundt ham fordi han var et godt parti. Bortsett fra at han unngikk forpliktelser. Men det at han la kortene på bordet i starten av et forhold, betydde ikke at han var selve symbolet på en gentleman, slik det virket som om han ønsket å bli sett.

«Men …?» sa han interessert. «Jeg lytter.»

«Kvinner er ikke roboter», sa Ellie skarpt. «De kommer ikke alltid til å gjøre som du sier. Du forveksler dem med folk du betaler for å jobbe for deg. De er ikke ansatte, og hvis de en gang tenker at det ville være ok å komme på et overraskelsesbesøk her, er det ikke rettferdig å bli rasende for at de har brutt dine regler.»

Han reiste seg fra sofaen og slentret bort til vinduet der han sto noen sekunder og så ut.

«Jeg høres ut som en tyrann», sa han idet han snudde seg og gikk mot henne. «Har du alltid ment det?»

«Jeg …»

«Ikke la meg vente i uvisshet nå som du har startet. Det ville være slemt …»

«Du spurte meg hva jeg mente.» Hun krympet seg innvendig over den forsvarende undertonen. Hvordan hadde denne samtalen sporet så totalt av?

Han satte seg på bordet foran henne og lente seg framover med underarmene støttet på lårene.

«Og det er jeg veldig glad for», mumlet han beroligende. «Hvordan skulle jeg ellers ha visst hvor mye motvilje du har opparbeidet overfor meg?»

«Jeg har ikke opparbeidet noen motvilje, James!» utbrøt hun forskrekket. Kinnene var røde, og hun lente seg anspent mot ham.

«Hun misforsto.»

«Hva mener du?»

«Naomi ble ikke kastet ut av kontoret mitt. Jeg er ikke det monsteret du ser ut til å tro at jeg er.»

«Jeg tror ikke noe slikt!»

«Ja, jeg ble overrasket da hun dukket opp, og det stemmer at jeg ikke oppmuntrer kvinner til å komme hit uten at vi har avtalt det. Dette er arbeidsplassen min. Men hun dukket opp, og jeg var villig til å lage en kopp kaffe til henne, ta en femten minutters pause og så følge henne ut, men …» Han trakk på skuldrene. «Samtalen gikk ikke som forventet. Det virker som om Naomi så en invitasjon til Maxʼ bryllup som en erklæring om mine hensikter. Hun viste meg bilder av kjolen hun ville bruke i bryllupet, og så hintet hun litt for mye om at hun ønsket mer enn bare moro … at hun mente det var på tide at jeg møtte foreldrene hennes. Jeg trodde hun spøkte, og da jeg sa at jeg trodde at hun visste hvor landet lå, klikket hun. Kvinner er kanskje ikke roboter, Ellie, men de bør være smarte nok til å forstå hva jeg mener om et varig forhold når jeg er ærlig med dem helt fra begynnelsen av.»

«Stakkars Naomi …» Ellie kunne ikke tenke seg noe verre enn å falle for en mann som James Stowe.

«Stakkars Naomi?»

«Hun hadde håp, og du knuste dem, og du var neppe taktfull da du gjorde det.»

Han brast i latter, og hun smilte svakt.

«Og til din informasjon, James, nærer jeg ingen motvilje. Jeg elsker jobben min. Den er utfordrende og engasjerende, og hvis jeg ikke er enig i hvordan du ser på forholdene dine, er det en personlig sak, og jeg vil ikke at du skal tro … Jeg vil ikke at det skal …»

«Det vil det ikke.» Han viftet bort den stammende beklagelsen og så nysgjerrig på henne. «Ville du ha fått raserianfall hvis mannen du var sammen med fortalte deg at han ikke var ute etter kjærlighet og ekteskap?»

«Jeg ville ikke gå ut med en mann som ikke var seriøs», sa Ellie kontant. Igjen ble hun overmannet av en følelse at upassende intimitet, selv om hun visste at det var fra hennes side. For James snakket de bare sammen som to vanlige mennesker, istedenfor som sjef og ansatt. Han var uformell med alle de ansatte, og han oppmuntret dem til å snakke med ham om alt. Det var en del av sjarmen hans.

«Det er å kreve mye av en mann.»

«Det er å kreve mye av deg.» Hun rødmet idet hun reiste seg og glattet skjørtet.

Han så på henne med hevede øyenbryn og et dårlig skjult smil. «Jeg ser at arbeidshatten er på igjen.»

«Det er mye å gjøre i dag.»

«Jeg tror vi har gjort mye allerede», sa James. «Mer enn forventet.»

Ellie krympet seg. Han hadde klart å plassere foten i døren. Ikke mye, men nok, og hun steilet ved tanken på at han skulle tro at en fot i døren ga ham en tillatelse til å introdusere et nytt nivå i deres velsmurte arbeidsforhold.

Ellie visste at hun overreagerte. Når man jobbet tett sammen med noen og var sammen med dem dag etter dag, var det umulig ikke å slippe dem inn i livet sitt. Det at hun hadde klart å holde ham på avstand så lenge var årsaken til nysgjerrigheten hans nå.

Innerst inne ønsket hun at hun kunne være annerledes … mer åpen. Men hun hadde alltid vært stille, og etter farens død hadde hun blitt enda mer reservert.

Å ta ansvaret for moren hadde gjort henne uavhengig. Ingen hadde hjulpet henne med å takle tapet. Foreldrene hadde begge vært enebarn, og siden hun også var enebarn, hadde det bare vært henne. Vennene hadde sine egne tenåringsliv å leve. Først hadde de vært medfølende, men litt etter litt hadde de blitt mer opptatt av å leve livet.

Hun hadde taklet alt alene og lært seg å håndtere problemene uten å vende seg til andre for hjelp.

Og å dele noe om privatlivet sitt med sjefen, tankene og følelsene sine, hadde definitivt aldri vært et alternativ. Nå føltes det som om grunnen under føttene hennes hadde beveget seg, og hun måtte vinne tilbake tapt grunn og få dem begge tilbake til der de hadde vært.

«Skal jeg avbestille flybilletten og bestillingene til Naomi?» Fingrene kriblet etter tryggheten i nettbrettet. «Drar du til Barbados som planlagt, eller skal jeg flytte møtene til senere i måneden, når du kommer tilbake fra Hawaii.»

«Ta det rolig»» Han begynte å gå mot pulten sin, og Ellie hørte latteren i stemmen hans. Hun bet tennene frustrert sammen.

«Før jeg gjør noe, må jeg møte nysgjerrigperene som venter der ute. Jeg vil ikke måtte finne fram luktesaltet fordi noen har besvimt av nysgjerrighet. Du vet like godt som meg at noen av de datatypene kan være ganske dramatiske …» Han tidde med en hånd på døren. «Og ikke fortvil, Ellie. Gi meg en halvtime, så er vi tilbake til vår vanlige rutine. Sjef, sekretær … og ingen grenser som krysses …»

